Ved Bulbjerg i Nordthy finder man ikke bare den længste ubebyggede kyststrækning i Danmark, men også meget smuk natur. Derfor faldt det også naturfotograf Carsten Krogh Pedersen fra Frøstrup naturligt at foreslå området, da miljøministeren tilbage i maj opfordrede danskerne til at komme med bud på, hvor 10 nye naturnationalparker skulle placeres. - Det er det her område, jeg ved noget om. Det er her, jeg bor. Så det er det, jeg har indsendt. Jeg valgte det her, fordi langt størstedelen er uopdyrket, og det er faktisk statsejet. Så det er nemt at gå til, siger han. Stor modstand Det er dog ikke alle, der er lige tilfredse med, at Bulbjerg nu er kommet på Miljøministeriets liste med 21 mulige nye naturnationalparker. Det skyldes især, at naturnationalparker skal hegnes ind for at undgå, at de græssende dyr, der skal vedligeholde naturen, forlader området. Siden 2018 har en borgergruppe arbejdet med en plan for Lild Strand, der ligger lige midt i det foreslåede naturområde, og de ønsker ikke at skulle krydse et hegn dagligt. - Der er jo folk, der skal på arbejde og ud at handle herfra, og de kan ikke gøre det, uden de skal gennem de indhegnede områder med de fritgående store dyr. Vores drøm er egentlig, at vi vil have udvidet Nationalpark Thy til at dække det her område også, men det skal ikke hegnes ind, og det skal ikke være på de der meget totalitære betingelser, som miljøministeren lægger op til her, siger Bjarne Sørensen, der er medlem af udviklingsgruppen bag Masterplan Lildstand. Vil sætte et plaster på såret Carsten Krogh Pedersen mener, at hans generation har en forpligtelse overfor de kommende generationer til at være med til at øge biodiversiteten. - Det er mit ansvar, at biodiversiteten er i tilbagegang. Hvad kan jeg gøre ved det? Jamen, jeg kan i det mindste forsøge at sætte et plaster på det sår, jeg har skabt her. Så det er ligesom det ansvar, jeg prøver på at tage på den her generation, forklarer han. Han forstår godt, at der er folk, der er trætte af udsigterne til et hegn, men han ser det som en nødvendighed. For uden det ville det ikke være muligt at have dyr til at holde området, som de skal i en naturnationalpark. Hvorfor er det ikke nok at blive en del af den nuværende nationalpark? - Det er fint med mig, hvis det bliver en nationalpark. Det har jeg intet imod. Jeg synes bare, at en naturnationalpark ligesom er kronen. Det er en overbygning, og det giver nogle andre muligheder, forklarer han. Han ved godt, der er kritiske røster i lokalsamfundet, men kan håber, de kan finde en løsning sammen. - Jeg gør mig ingen illusioner om, at det bliver, præcist som jeg har forestillet mig. Jeg regner da med, at det skal debatteres, og så må vi se, hvad det ender ud med.

Referat:
En lokal naturfotograf håber, at der er en naturnationalpark på vej i Nordthy. Det er andre lokale dog dybt uenige i.